EA19.1
Exported from Holy-Writings.com on 2026-07-05 - 1 clipping

增壹阿含經 19 (一)

聞如是。 一時佛在摩竭國道場樹下。

爾時世尊得道未久。便生是念。 我今甚深之法難曉難了。難可覺知 不可思惟。休息微妙 智者。所覺知能分別義理。 習之不厭即得歡喜。 設吾與人説妙法者。人不信受亦不奉行者。 唐有其勞則有所損。 我今宜可默然 何須説法。

爾時梵天在梵天上遙知如來所念。 猶如士夫屈伸臂頃。從梵天上沒不現。來至世尊所。 頭面禮足在一面住。

爾時梵天白世尊曰。 此閻浮提必當壞敗三界喪目。 如來至眞等正覺。出現於世 應演法寶。然今復不暢演法味。 唯願如來。普爲衆生廣説深法。

又此衆生根原易度。 若不聞者永失法眼。 此應爲法之遺子。 猶如優鉢蓮華拘牟頭華分陀利華。雖出於地未出水上亦未開敷。 是時彼華漸漸欲生故未出水。 或時此華以出水上。或時此華不爲水所著。 此衆生類亦復如是。 爲生老病死所見逼促諸根應熟。 然不聞法而便喪者。不亦苦哉。 今正是時。 唯願世尊。當爲説法。

爾時世尊知梵天心中所念。又慈愍一切衆生故。説此偈曰

梵天今來勸 如來開法門 聞者得篤信 分別深法要 猶在高山頂 普觀衆生類 我今有此法 昇堂現法眼

爾時梵天便作是念。 如來必爲衆生説深妙法。 歡喜踊躍不能自勝。 頭面禮足已即還天上。

爾時梵天聞佛所説。歡喜奉行
-- EA19.1 — Taisho Tipitaka (CC0-1.0)